በጉጂና ጌዴኦ ዞን በፀጥታ ችግር ምክንያት ለተፈናቀሉ ወገኖች ድጋፍ ተደረገ
በደቡብ ክልል ጌዴኦ ዞንና ኦሮሚያ ክልል ምዕራብ ጉጂ ዞን አዋሳኝ አካባቢ በተፈጠረው የፀጥታ ችግር ምክንያት ለተፈናቀሉ ወገኖች የዲላ ከተማ ነዋሪዎች የምግብና ሌሎች ሰብዓዊ ድጋፎችን ማድረጋቸው ተገለጸ፡፡ነዋሪዎቹ በጌዴኦ ዞን ገደብ ወረዳ ተገኝተው ድጋፍ  ባደረጉበ ት ወቅት  እንደገለጹትም የጀመሩትን ድጋፍ አጠናክረው እንደሚቀጥሉ ነው ፡፡የዲላ ከተማ ነዋሪዎችን ወክለው በገደብ ወረዳ ከተገኙት መካከል አቶ አበበ ቢራራ እንዳሉት በዲላና አካባቢዋ ለሚገኙ ተፈናቃይ ዜጎች ሰብአዊ ድጋፍ ለማድረግ በየቀበሌው ባሉ መዋቅሮች አማካይነት እንቅስቃሴ ተጀምሯል፡፡ከእነዚህ በተጨማሪ ነዋሪዎችን በማስተባበር አስፈላጊውን ድጋፍ ለማድረግ ጊዜያዊ ኮሚቴ ተዋቅሮ እየተንቀሳቀሰ መሆኑን ነው የገለጹት።እንደ አቶ አበበ ገለጻ በዲላ ከተማና ዲላ ዙሪያ ወረዳ ተጠልለው ለሚገኙ ዜጎች  በቀን እስከ ስድስት ሺህ የሚደርስ እንጀራና ዳቦ በመቅረብ ላይ ነው፡፡ከእነዚህ በተጨማሪ ዘይትና በርበሬ በማቅረብ ድጋፍ እያደረጉ መሆናቸውን አመልክተዋል፡፡በዕለቱ በገደብ ወረዳ ለተፈናቀሉ ዜጎች 40 ሺህ ዳቦና አንድ ሺህ ደርዘን የታሸገ ውሃ ማቅረባቸውን ገልጸው፣ የተፈናቀሉ ወገኖች ወደ መኖሪያ ቀያቸው እስኪመለሱ ድረስ ድጋፋቸውን አጠናከረው እንደሚቀጥሉ ተናግረዋል ፡፡" ካነጋገርናቸው የዲላ ከተማ ነዋሪዎች ቀና ምላሽ እያገኘን ነው " ያሉት የጊዜያዊ ኮሚቴው ገንዘብ ያዥ አቶ የሱፍ ጣሃ ከግለሰቦችና ድርጅቶች ከአንድ ሺህ እስከ 50 ሺህ ብር ማግኘታቸውን ገልፀዋል ፡፡እስካሁንም ከ320 ሺህ ብር በላይ የገንዘብ ድጋፍ ማሰባሰብ መቻላቸውንም ነው አቶ የሱፍ የጠቆሙት፡፡ከዚህ በተጨማሪም የጌዴኦ ዞን ከፍተኛ ፍርድ ቤት ሠራተኞች በገደብ ወረዳ ለሚገኙ ተፈናቃዮች 20 ኩንታል የበቆሎ ዱቄት ድጋፍ አድርገዋል ፡፡በሥፍራው ተገኝተው እርዳታውን የሰጡት የጌዴኦ ዞን ከፍተኛ ፍርድ ቤት ፕሬዚዳንት አቶ ሳሙኤል በፈቃዱ እንደገለጹት ለተፈናቃዮች ድጋፍ ማድረግ የተቻለው ሠራተኞቹ  ከደሞዛቸው 10 በመቶ እንዲቆረጥ በተስማሙት መሠረተ ነው፡፡በተጨማሪ በዲላ ከተማ ለሚገኙ ተፈናቃዮች ከነዋሪዎች ጋር በመተባበር የተለያዩ ድጋፎችን በማድረግ ላይ መሆናቸውን ነው የገለጹት፡፡ድጋፉን የተረከቡት የዞኑ ደኢህዴን ቅርንጫፍ ጽህፈት ቤት የሃብት ልማት ዘርፍ ኃላፊ አቶ ደመላሽ ብሬ ለተፈናቃዮቹ ከመንግስታዊ ተቋማት ባሻገር የተለያዩ ወረዳና ከተማ የሚገኙ ነዋሪዎችና ማህበራት ድጋፍ እያደረጉ ነው፡፡በዚህም በገደብ ወረዳ ለሚገኙ ተፈናቃዮች ብቻ ከሕብረተሰቡና ማህበራት እስካሁን 595ሺህ 890 በላይ ብር መሰብሰቡን አቶ ደመላሽ ገልጸዋል፡፡(ኢዜአ)